Foto: FAH



KINA će na Petom summitu šefova vlada Kine i zemalja Središnje i Istočne Europe u Rigi najviše sporazuma potpisati sa Srbijom, kaže ambasador Kine Li Manchang.



Dodao je da će među prvim sporazumima biti potpisan onaj o bezviznom režimu.



Prema njegovim riječima, očekuje se da će taj dokument, kojem i srpska i kineska strana pridaju veliku pažnju, omogućiti da u Srbiju masovno dođu kineski turisti.



"Srbija je prva zemlja iz Europe koja će potpisati takav sporazum s Kinom", kaže.



Na pitanje kako druge zemlje reagiraju na to što će Kina sa Srbijom potpisati najveći broj sporazuma, Manchang za RTS kaže da su one zbog toga "ljubomorne", i da je čak negdje rečeno da je to Summit "16+1", a on kaže da je "1+1+15".



Plenković razgovarao s kineskim premijerom o mogućnostima ulaganja u Hrvatsku



Hrvatski premijer Andrej Plenković održao je u subotu u Rigi bilateralni sastanak s predsjednikom Državnog vijeća Narodne Republike Kine Li Keqiangom na kojem je istaknuto da je Memorandumom o razumijevanju (MOU) o suradnji na području luka i lučkih industrijskih parkova, koji će dvije zemlje potpisati tijekom dana, dobar i kvalitetan okvir za za moguća ulaganja Kine u Hrvatsku, u infrastrukturu i u promet.



U izjavi nakon sastanka, na marginama 5. sastanku šefova vlada zemalja središnje i istočne Europe i Kine (16+1), Plenković je izrazio zadovoljstvo razgovorom s kineskim premijerom na kojemu su teme bile politički i gospodarski odnosi dviju zemalja te mogućnosti ulaganja Kine u Hrvatsku.



Memorandum o razumijevanju (MOU) o suradnji na području luka i lučkih industrijskih parkova tijekom dana s kineskom će stranom potpisati potpredsjednica Vlade i ministrica gospodarstva, maloga i srednjega poduzetništva i obrta Martina Dalić.



"Smatramo da je to dobar i kvalitetan okvir za moguća ulaganja Kine u Hrvatsku i infrastrukturu i u promet. To je posebno važno s obzirom na hrvatsku Inicijativu tri mora (Baltičko, Jadranko i Crno more), s kineskom Inicijativom jednoga pojasa, jednoga puta. Na taj način želimo otvoriti mogućnosti gospodarske suradnje a to je posebno važno i u kontekstu stvaranja izravne zračne veze između Kine i Hrvatske, koja bi omogućila i veći priljev kineskih turista u Hrvatsku", kazao je tim povodom hrvatski premijer.



Dodao je kako je u razgovorima stoga otvorena i mogućnost da se jedan od budućih sastanaka, na razini ministara turizma, u najprimjerenijem trenutku održi u Hrvatskoj.



Kina ima preko 1,3 milijarde stanovnika i s Hrvatskom ima trgovinsku razmjenu od milijardu dolara, a to bi se, smatra Plenković koji ističe kako je Kina "globalni akter", trebalo povećati.



"Naravno da je naš okvir zadan suradnjom između EU-a i Kine. Dakle, riječ je o strateškom partnerstvu, o poticanju šire trgovinske suradnje i sigurno je da sve naše izvozno orijentirane tvrtke imaju prostora pronaći načine kako da svoje proizvode plasiraju na veliko kinesko tržište", dodao je Plenković.



Tekst se nastavlja ispod oglasa